ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ

ᱥᱤᱞᱤᱜᱩᱲᱤ ᱡᱚᱸᱠᱥᱚᱱ (ᱥᱴᱮᱥᱚᱱ ᱠᱳᱰ: SGUJ) ᱫᱚ ᱢᱤᱫ ᱢᱩᱬ ᱟᱨ ᱫᱚᱥᱟᱨ ᱟᱹᱰᱤ ᱢᱟᱨᱟᱝ ᱨᱮᱞᱣᱮ ᱥᱴᱮᱥᱚᱱ ᱠᱟᱱᱟ, ᱡᱟᱦᱟᱸ ᱫᱚ ᱥᱤᱧᱚᱛᱤᱭᱟᱹ ᱯᱚᱱᱚᱛ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱫᱟᱨᱡᱤᱞᱤᱝ ᱦᱚᱱᱚᱛ ᱨᱮ ᱢᱮᱱᱟᱜ ᱥᱤᱞᱤᱜᱩᱲᱤ ᱥᱚᱦᱚᱨ ᱨᱮ ᱥᱮᱵᱟ ᱮᱫᱼᱟ ᱾ ᱥᱴᱮᱥᱚᱱ ᱨᱮ ᱵᱟᱨᱭᱟ ᱞᱮᱠᱟᱱ ᱜᱮᱡᱽ ᱧᱮᱞᱚᱜᱼᱟ, ᱚᱱᱟ ᱠᱚᱫᱚ ᱑,᱖᱗᱖ ᱢᱤᱢᱤ (᱕ ᱯᱷᱩᱴ ᱖ ᱤᱱᱪ) ᱵᱨᱚᱰ ᱜᱮᱡᱽ ᱟᱨ ᱫᱟᱨᱡᱤᱞᱤᱝ ᱦᱤᱢᱟᱞᱤᱭᱟᱱ ᱨᱮᱞᱣᱮ ᱞᱟᱹᱜᱤᱫ ᱖᱑᱐ ᱢᱤᱢᱤ (᱒ ᱯᱷᱩᱴ) ᱱᱮᱨᱳ-ᱜᱮᱡᱽ ᱴᱨᱟᱠ ᱾ ᱱᱚᱣᱟ ᱫᱚ ᱑᱙᱔᱙ ᱥᱟᱞᱮ ᱨᱮ ᱮᱛᱦᱚᱵ ᱞᱮᱱᱟ ᱾ ᱱᱚᱣᱟ ᱫᱚ ᱢᱟᱲᱟᱝ ᱨᱮ ᱯᱮᱭᱟ ᱜᱮᱡᱽ ᱧᱮᱞ ᱧᱟᱢ ᱨᱮᱱᱟᱜ ᱥᱚᱨᱮᱥᱟᱱ ᱛᱟᱦᱮᱸ ᱠᱟᱱᱟ ᱢᱮᱱᱠᱷᱟᱱ ᱟᱞᱩᱣᱟᱵᱟᱨᱤ ᱨᱳᱰ ᱠᱷᱚᱱ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱫᱷᱟᱹᱨᱤᱡ ᱢᱤᱴᱚᱨ ᱜᱮᱡᱽ ᱞᱟᱭᱤᱱ ᱛᱟᱭᱚᱢ ᱛᱮ ᱵᱨᱚᱰ ᱜᱮᱡᱽ ᱨᱮ ᱟᱹᱨᱩ ᱦᱩᱭ ᱞᱮᱱᱟ  ᱾ ᱛᱤᱱᱟᱹᱜ ᱥᱮᱨᱢᱟ ᱞᱟᱦᱟ ᱨᱮ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱠᱷᱚᱱ ᱱᱟᱠᱥᱟᱞᱵᱟᱲᱤ ᱫᱷᱟᱹᱨᱤᱡ ᱢᱤᱴᱚᱨ ᱜᱮᱡᱽ ᱞᱟᱭᱤᱱ ᱛᱮ ᱴᱨᱮᱱ ᱠᱚ ᱪᱟᱞᱟᱜ ᱠᱟᱱ ᱛᱟᱦᱮᱸᱫ ᱾ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱯᱮᱭᱟ ᱨᱮᱞᱣᱮ ᱞᱟᱭᱤᱱ ᱨᱮ ᱢᱮᱱᱟᱜᱼᱟ: ᱱᱟᱣᱟ ᱡᱚᱞᱯᱟᱭᱜᱩᱲᱤ–ᱟᱞᱤᱯᱩᱨᱫᱩᱣᱟᱨ–ᱥᱚᱢᱩᱠᱛᱟᱞᱟ ᱨᱳᱰ ᱞᱟᱭᱤᱱ, ᱠᱟᱴᱤᱦᱟᱨ–ᱥᱤᱞᱤᱜᱩᱲᱤ ᱞᱟᱭᱤᱱ ᱟᱨ ᱫᱟᱨᱡᱤᱞᱤᱝ ᱦᱤᱢᱟᱞᱚᱭᱚᱱ ᱨᱮᱞᱣᱮ ᱞᱟᱭᱤᱱ ᱾ ᱱᱚᱣᱟ ᱨᱮᱞᱣᱮ ᱥᱴᱮᱥᱚᱱ ᱨᱮᱦᱚᱸ ᱱᱤᱡᱮᱨᱟᱜ ᱞᱳᱠᱳᱢᱳᱴᱤᱵᱷ ᱥᱮᱰ ᱢᱮᱱᱟᱜᱼᱟ ᱾ ᱡᱮᱢᱚᱱ ᱰᱤᱡᱮᱞ ᱞᱳᱠᱳ ᱥᱮᱰ, ᱥᱤᱞᱤᱜᱩᱲᱤ ᱾

ᱱᱟᱜᱟᱢ
᱑᱙᱔᱗ ᱥᱟᱞᱮ ᱨᱮ ᱥᱤᱧᱚᱛ ᱨᱮᱱᱟᱜ ᱵᱷᱮᱜᱟᱨ ᱠᱷᱟᱹᱛᱤᱨ ᱨᱮᱞ ᱰᱟᱦᱟᱨ ᱟᱹᱰᱤ ᱵᱟᱹᱲᱤᱡ ᱦᱩᱭ ᱞᱮᱱ ᱠᱷᱟᱹᱛᱤᱨ, ᱥᱤᱞᱤᱜᱩᱲᱤ ᱥᱚᱦᱚᱨ ᱨᱮᱞᱣᱮ ᱥᱴᱮᱥᱚᱱ ᱫᱚ ᱠᱚᱞᱠᱟᱛᱟ ᱨᱮᱱᱟᱜ ᱵᱨᱚᱰ-ᱜᱮᱡᱽ ᱞᱤᱸᱠ ᱞᱮᱠᱟᱛᱮ ᱟᱡᱟᱜ ᱢᱩᱬᱩᱛ ᱴᱷᱟᱶ ᱫᱚ ᱵᱚᱫᱚᱞ ᱠᱮᱫᱼᱟ, ᱡᱟᱦᱟᱸ ᱫᱚ ᱥᱟᱢᱟᱝ ᱯᱟᱠᱤᱥᱛᱟᱱ ᱞᱮᱠᱟᱛᱮ ᱪᱟᱞᱟᱜ ᱠᱟᱱᱟ ᱾ ᱯᱮ ᱢᱤᱴᱚᱨ-ᱜᱮᱡᱽ ᱞᱟᱭᱤᱱ ᱥᱟᱶ, ᱱᱟᱣᱟ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱴᱚᱴᱷᱟ ᱨᱮᱱᱟᱜ ᱢᱩᱬ ᱨᱮᱞᱣᱮ ᱥᱴᱮᱥᱚᱱ ᱵᱮᱱᱟᱣ ᱮᱱᱟ ᱾ ᱓ ᱢᱤᱴᱚᱨ-ᱜᱟᱡᱽ ᱞᱟᱭᱤᱱ ᱫᱚ ᱠᱤᱥᱟᱱᱜᱚᱸᱡᱽ ᱟᱨ ᱵᱟᱨᱥᱳᱭ, ᱟᱥᱟᱢ ᱟᱨ ᱦᱚᱞᱫᱤᱵᱟᱲᱤ ᱠᱷᱚᱱ ᱡᱚᱲᱟᱣ ᱟᱠᱟᱱᱟ ᱾ ᱱᱮᱨᱳ ᱜᱮᱡᱽ ᱫᱚ ᱫᱟᱨᱡᱤᱞᱤᱝ ᱦᱤᱢᱟᱞᱤᱭᱟᱱ ᱨᱮᱞᱣᱮ ᱛᱟᱦᱮᱸ ᱠᱟᱱᱟ ᱾ ᱑᱙᱖᱐ ᱥᱮᱞᱮ ᱨᱮ ᱥᱤᱞᱤᱜᱩᱲᱤ ᱠᱷᱚᱱ ᱠᱚᱞᱠᱟᱛᱟ ᱞᱟᱹᱜᱤᱫ ᱢᱤᱫᱴᱟᱹᱝ ᱱᱟᱣᱟ ᱵᱨᱚᱰ ᱜᱮᱡᱽ ᱞᱟᱭᱤᱱ ᱵᱮᱱᱟᱣ ᱮᱱ ᱛᱟᱭᱚᱢ ᱟᱨ ᱚᱱᱟ ᱛᱟᱭᱚᱢ, ᱱᱚᱣᱟ ᱴᱚᱴᱷᱟ ᱨᱮᱱᱟᱜ ᱡᱚᱛᱚ ᱨᱮᱞᱣᱮ ᱞᱟᱭᱤᱱ (ᱫᱟᱨᱡᱤᱞᱤᱝ ᱦᱤᱢᱟᱞᱤᱭᱟᱱ ᱨᱮᱞᱣᱮ ᱵᱮᱜᱚᱨ) ᱵᱨᱚᱰ ᱜᱮᱡᱽ ᱨᱮ ᱵᱮᱱᱟᱣ ᱮᱱᱟ ᱾ ᱑᱙᱖᱐ ᱥᱟᱞᱮ ᱨᱮ ᱱᱤᱭᱩ ᱡᱚᱞᱯᱟᱭᱜᱩᱲᱤ ᱨᱮ ᱢᱤᱫᱴᱟᱹᱝ ᱱᱟᱣᱟ ᱵᱨᱚᱰ-ᱜᱮᱡᱽ ᱥᱴᱮᱥᱚᱱ ᱨᱮ ᱦᱮᱡ ᱮᱱᱟ ᱾

ᱥᱩᱵᱤᱫᱷᱟ
ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮ ᱢᱮᱱᱟᱜ ᱥᱩᱵᱤᱫᱷᱟ ᱠᱚᱫᱚ ᱦᱩᱭᱩᱜ ᱠᱟᱱᱟ ᱺ- ᱵᱷᱚᱠᱮᱴᱟᱨᱤ, ᱨᱤᱴᱟᱨᱤᱝ ᱨᱩᱢ, ᱴᱩᱨᱤᱥᱴ ᱤᱱᱯᱳᱨᱢᱮᱥᱚᱱ ᱥᱮᱱᱴᱟᱨ, ᱵᱩᱠ ᱥᱴᱚᱞ ᱟᱨ ᱟᱭᱢᱟ ᱞᱮᱠᱟᱱ ᱫᱳᱠᱟᱱ ᱾ ᱛᱮᱱᱡᱤᱝ ᱱᱚᱨᱜᱮ ᱛᱟᱞᱢᱟ ᱵᱟᱥ ᱴᱟᱨᱢᱤᱱᱟᱞ ᱵᱚᱥ ᱴᱚᱨᱢᱤᱱᱟᱞ ᱟᱨ ᱮᱥ.ᱱ.ᱴᱤ. ᱥᱤᱞᱤᱜᱩᱲᱤ ᱵᱟᱥ ᱮᱥᱴᱮᱱᱰ ᱱᱚᱣᱟ ᱨᱮᱞᱣᱮ ᱥᱴᱮᱥᱚᱱ ᱠᱷᱚᱱ ᱵᱟᱦᱨᱮ ᱨᱮ ᱢᱮᱱᱟᱜᱼᱟ ᱟᱨ ᱯᱚᱪᱷᱤᱢ ᱵᱟᱝᱞᱟ ᱴᱩᱨᱤᱥᱢ ᱚᱯᱷᱤᱥ ᱦᱚᱸ ᱱᱚᱣᱟ ᱥᱴᱮᱥᱚᱱ ᱥᱩᱨ ᱨᱮ ᱢᱮᱱᱟᱜᱼᱟ ᱾

ᱥᱚᱦᱚᱨ ᱨᱮᱱᱟᱜ ᱥᱟᱜᱟᱲᱚᱢ
ᱵᱟᱥ ᱠᱚ
ᱠᱚᱧᱮ ᱵᱮᱝᱜᱚᱞ ᱯᱚᱱᱚᱛ ᱥᱟᱜᱟᱲᱚᱢ ᱜᱟᱶᱛᱟ ᱫᱚ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱠᱷᱚᱱ ᱥᱤᱞᱤᱜᱩᱲᱤ ᱥᱚᱦᱚᱨ ᱟᱨ ᱥᱟᱵᱽ-ᱥᱚᱨᱵᱷᱟᱱᱤ ᱴᱚᱴᱷᱟ ᱠᱚ ᱞᱟᱹᱜᱤᱫ ᱵᱟᱥ ᱥᱮᱵᱟ ᱪᱟᱪᱞᱟᱣᱼᱟ ᱾ ᱚᱱᱟ ᱵᱮᱜᱚᱨ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱠᱷᱚᱱ ᱥᱚᱦᱚᱨ ᱨᱮᱱᱟᱜ ᱛᱟᱞᱟ ᱨᱮ ᱱᱤᱡᱮᱨᱟᱜ ᱵᱟᱥ ᱠᱚ ᱪᱟᱪᱞᱟᱣᱼᱟ ᱾ ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱵᱮᱜᱚᱨ ᱛᱮ, ᱴᱮᱱᱡᱤᱝ ᱱᱚᱨᱜᱮ ᱥᱮᱱᱴᱨᱟᱞ ᱵᱟᱥ ᱴᱟᱨᱢᱤᱱᱟᱥ ᱟᱨ ᱮᱥ.ᱱ.ᱴᱤ. ᱥᱤᱞᱤᱜᱩᱲᱤ ᱵᱟᱥ ᱴᱟᱨᱢᱤᱱᱟᱥ ᱫᱚ ᱢᱤᱫ ᱮᱴᱟᱜᱟᱜ ᱴᱟᱨᱢᱤᱱᱟᱥ ᱥᱩᱨ ᱨᱮ ᱢᱮᱱᱟᱜᱼᱟ, ᱚᱱᱟᱛᱮ ᱱᱚᱣᱟ ᱴᱟᱨᱢᱤᱱᱟᱥ ᱠᱷᱚᱱ ᱡᱷᱟᱹᱞ ᱥᱟᱺᱜᱤᱧ ᱨᱮᱞᱣᱮ ᱵᱟᱥ ᱥᱮᱵᱟ ᱢᱮᱱᱟᱜᱼᱟ ᱾

ᱠᱟᱨ ᱠᱚ
ᱥᱤᱞᱤᱜᱩᱲᱤ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱥᱤᱞᱤᱜᱩᱲᱤ ᱥᱚᱦᱚᱨ ᱨᱮᱱᱟᱜ ᱛᱟᱞᱟ ᱨᱮ ᱢᱮᱱᱟᱜᱼᱟ, ᱚᱱᱟᱛᱮ ᱨᱮᱞᱣᱮ ᱥᱴᱮᱥᱚᱱ ᱥᱮᱴᱮᱨᱚᱜ ᱫᱚ ᱟᱹᱰᱤ ᱟᱞᱜᱟ ᱜᱮᱭᱟ ᱾

ᱨᱟᱭᱰ ᱟᱜᱽᱨᱤᱜᱮᱴᱚᱨ ᱥᱮᱵᱟ ᱳᱵᱮᱨ, ᱨᱮᱯᱤᱰᱳ, ᱳᱞᱟ ᱨᱮᱞ ᱥᱴᱮᱥᱚᱱ ᱠᱷᱚᱱ ᱥᱚᱦᱚᱨ ᱨᱮᱱᱟᱜ ᱵᱷᱮᱜᱟᱨ ᱵᱷᱮᱜᱟᱨ ᱴᱚᱴᱷᱟ ᱠᱚᱨᱮ ᱪᱟᱞᱟᱜᱼᱟ ᱾ ᱫᱟᱨᱡᱤᱞᱤᱝ, ᱜᱟᱝᱴᱚᱠ ᱟᱨ ᱡᱚᱛᱚ ᱵᱩᱨᱩ ᱴᱚᱴᱷᱟ ᱠᱚᱨᱮ ᱪᱟᱞᱟᱜ ᱞᱟᱹᱜᱤᱫ ᱡᱟᱦᱟᱸᱭ ᱯᱨᱟᱭᱵᱷᱮᱴ ᱠᱮᱵᱤ ᱦᱚᱸ ᱵᱩᱠ ᱫᱟᱲᱮᱭᱟᱜᱼᱟ ᱾ ᱱᱚᱣᱟ ᱠᱚ ᱵᱮᱜᱚᱨ ᱦᱚᱸ ᱟᱭᱢᱟ ᱱᱤᱡᱮᱨᱟᱜ ᱴᱮᱠᱥᱤ ᱚᱯᱨᱮᱴᱚᱨ ᱥᱚᱦᱚᱨ ᱨᱮ ᱯᱨᱤ-ᱯᱮᱰ ᱟᱨ ᱯᱚᱥᱴ-ᱯᱮᱰ ᱴᱮᱠᱥᱤ ᱥᱮᱵᱟ ᱮᱢᱚᱜ ᱠᱟᱱᱟ ᱠᱚ ᱾ ᱥᱴᱮᱥᱚᱱ ᱨᱮ ᱤ-ᱨᱤᱠᱥᱟ, ᱥᱤᱴᱤ ᱚᱴᱚ ᱨᱮᱱᱟᱜ ᱵᱮᱵᱚᱥᱛᱟ ᱢᱮᱱᱟᱜᱼᱟ ᱾

ᱰᱤᱡᱮᱞ ᱞᱳᱠᱳ ᱥᱮᱰ

ᱰᱤᱡᱮᱞ ᱞᱳᱠᱳ ᱥᱮᱰ, ᱥᱤᱞᱤᱜᱩᱲᱤ ᱑᱙᱖᱑ ᱥᱟᱞᱮ ᱨᱮ ᱥᱤᱞᱤᱜᱩᱲᱤ ᱨᱮ ᱛᱷᱟᱯᱚᱱ ᱞᱮᱱᱟ ᱟᱨ ᱒᱐᱐᱗ ᱥᱟᱞᱮ ᱨᱮ ᱢᱤᱫᱴᱟᱹᱝ ᱱᱟᱣᱟ ᱵᱨᱚᱰ-ᱜᱮᱡᱽ ᱰᱤᱡᱮᱞ ᱞᱳᱠᱳ ᱥᱮᱰ ᱛᱷᱟᱯᱚᱱ ᱞᱮᱱᱟ ᱾ WDP4 ᱟᱨ WDG4 ᱞᱳᱠᱳ ᱫᱚ ᱦᱩᱵᱽᱞᱤ ᱠᱷᱚᱱ ᱠᱚ ᱦᱮᱡ ᱟᱠᱟᱫᱟ ᱾ ᱱᱚᱣᱟ ᱫᱚ WDP-4 ᱞᱳᱠᱳ "ᱵᱟᱡᱽ" ᱨᱮᱱᱟᱜ ᱚᱲᱟᱜ ᱠᱟᱱᱟ ᱾ ᱱᱮᱛᱟᱨ ᱫᱤᱱ ᱨᱮ ᱱᱚᱣᱟ ᱨᱮ WDP 4B, WDP 4D ᱟᱨ WDG 4D ᱞᱳᱠᱳᱢᱳᱴᱤᱵᱽ ᱦᱚᱸ ᱢᱮᱱᱟᱜᱼᱟ ᱾

 ᱥᱟᱹᱠᱷᱭᱟᱹᱛ 

ᱵᱟᱦᱨᱮ ᱡᱚᱱᱚᱲ

ᱛᱷᱚᱠ:ᱥᱤᱞᱤᱜᱩᱲᱤ ᱨᱮ ᱨᱮᱞᱣᱮ ᱥᱴᱮᱥᱚᱱ ᱠᱚ
ᱛᱷᱚᱠ:ᱫᱟᱨᱡᱤᱞᱤᱝ ᱦᱚᱱᱚᱛ ᱨᱮ ᱨᱮᱞᱣᱮ ᱥᱴᱮᱥᱚᱱ ᱠᱚ